Saeimas Ilgtspējīgas attīstības komisijai

Par Saeimas Ilgtspējīgas attīstības komisijas

ierosinājumiem pārskatā “Cilvēkkapitāla attīstība Latvijā”

Ministru kabinets ir saņēmis Saeimas Ilgtspējīgas attīstības komisijas (turpmāk – Komisija) 2017. gada 26. jūnija vēstuli Nr. 142.9/17-13-12/17 (turpmāk – vēstule) un tai pievienoto Komisijas izstrādāto pārskatu “Cilvēkkapitala attīstība Latvijā”, kurā iekļauts redzējums par Latvijas ilgtspējīgas attīstības stratēģijas līdz 2030. gadam (turpmāk – LIAS 2030) un Nacionālās attīstības plāna 2014.-2020. gadam (turpmāk – NAP 2020) mērķu sasniegšanu un sniegti ierosinājumi attiecīgo jomu rīcibpolitikas uzlabošanai. Ministru kabinets atzinīgi vērtē Komisijas līdzšinējo darbību stratēģiskās plānošanas uzraudzības jomā un pateicas par uzsākto diskusiju saistībā ar Latvijas cilvēkkapitala attīstību. Atsaucoties uz vēstulē minēto aicinājumu, Ministru kabinets ir sagatavojis un sniedz informāciju par Komisijas ierosinājumu ieviešanas iespējām.

Latvijas ekonomisko izaugsmi, ilgtspēju un konkurētspēju primāri nosaka mūsu cilvēkresursu kapacitāte. Tautsaimniecības produktīva funkcionēšana un tās ilgtspējīga attīstība nav iedomājama bez kvalificētā darbaspēka līdzdalības. Izglītība ir viena no jomām, kurā mērķtiecīgi plānotas un īstenotas pārmaiņas var stiprināt Latvijas cilvēkkapitālu, veicināt tautsaimniecības attīstību un valsts konkurētspēju. Efektīvi valsts un privātās partnerības ieguldījumi izglītībā ir būtiski nosacījumi šādu pārmaiņu īstenošanai.

Ministru kabinets, īstenojot pārmaiņas izglītības jomā, balstās uz LIAS 2030 un NAP 2020 noteiktajiem mērķiem, kā arī uz Saeimas apstiprināto vidējā termiņa plānošanas dokumentu Izglītības attīstības pamatnostādnes 2014.-2020. gadam[[1]](#footnote-1) (turpmāk – Pamatnostādnes), kas nosaka izglītības attīstības politikas pamatprincipus, mērķus un rīcības virzienus, sekmējot izglītības politikas virsmērķa sasniegšanu – kvalitatīva un iekļaujoša izglītība personības attīstībai, cilvēku labklājībai un ilgtspējīgai valsts izaugsmei.

* ***Lai nodrošinātu vienmērīgu uz izcilību vērstu vidusskolas tīkla attīstību, izvērtēt iespēju vidusskolu dibināšanu, pārvaldību un finansēšanu pilnībā nodot valsts pārziņā.***

Obligātās vispārējās izglītības pieejamību Latvijas teritoriālās izkliedētības apstākļos nodrošina vēsturiski pārmantots vispārējās izglītības iestāžu tīkls, izglītojamajiem sniedzot vispārējās pamatizglītības un vispārējās vidējās izglītības apguves iespējas. Pašreizējā demogrāfiskajā situācijā šāds vispārējās izglītības iestāžu tīkls nav racionāls, tā ietvaros nevar nodrošināt līdzvērtīgu izglītības kvalitāti visās vispārējās izglītības iestādēs. Saskaņā ar Izglītības un zinātnes ministrijas (turpmāk – IZM) rīcībā esošajiem statistikas datiem pēdējo deviņu gadu laikā izglītojamo skaits vidusskolas posmā sarucis par aptuveni 40%. Turpretim vidusskolu kopskaits kopš 2009./2010. mācību gada samazinājies tikai par aptuveni 11%.

Vienlaikus ir jānorāda, ka atbilstoši Vispārējās izglītības likumam ***vidusskolas īsteno ne tikai vispārējās vidējās izglītības programmas, bet arī pamatizglītības programmas***. Saskaņā ar Valsts izglītības informācijas sistēmas datiem uz 2017. gada 1. septembri 98,5% no vispārējās vidējās izglītības iestādēm īstenoja arī pamatizglītības programmas. Līdz ar to, no institucionālā viedokļa nav iespējams stingri nodalīt “vidusskolas” un “pamatskolas”.

Saskaņā ar Pamatnostādnēs noteiktajiem principiem, ***vidusskolu tīkla sakārtošana tiek plānota, īstenojot jaunu pieeju izglītības pakalpojumu piedāvājumam, kas paredz izglītības iestāžu, kas īsteno vispārējās vidējās izglītības programmas, koncentrēšanos reģionālas nozīmes pilsētās un novadu centros***. Ievērojot minēto, vispārējās izglītības iestāžu pārvaldības maiņa un to pārņemšana valsts pārziņā nav racionāla. Tā vietā normatīvo aktu līmenī ir jānosaka kvantitatīvi un kvalitatīvi kritēriji vispārējās vidējās izglītības programmu īstenošanai.

***Virzoties uz Pamatnostādnēs noteikto mērķi, tiek turpināts uzsāktais darbs pie mūsdienīga vispārējās izglītības iestāžu tīkla modeļa izveides un ieviešanas***. Novembrī noslēdzās IZM pasūtītais neatkarīgais pētījums “Optimāla vispārējās izglītības iestāžu tīkla modeļa izveide”[[2]](#footnote-2) (turpmāk – pētījums). Pētījuma ietvaros ir izveidota vispārējās izglītības iestāžu tīkla ģeotelpiskās plānošanas platforma “Skolu karte”[[3]](#footnote-3), kā arī izstrādāts pašreizējiem apstākļiem piemērots vispārējās vidējās izglītības iestāžu tīkla modelis, nosakot mūsdienu apstākļiem un prasībām piemērotus kvalitatīvus un kvantitatīvus kritērijus. Vidusskolu tīkla modelis paredz, ka vidusskolām ir jākoncentrējas attīstības centros, piesaistot arī tuvākās teritorijas skolēnus. Izstrādāto vidusskolu tīkla modeli plānots ieviest pakāpeniski. Pirmajā posmā līdz 2020. gada 1. septembrim skolēnu skaitam izglītības iestādēs vidusskolas posmā visā Latvijas teritorijā ir jāsasniedz 150, savukārt izglītības iestādēs, kas atrodas izņēmuma teritorijās minimālajam skolēnu skaitam vidusskolas posmā jābūt 60. Otrajā posmā līdz 2023. gada 1. septembrim četrās lielākajās Latvijas pilsētās skolēnu skaitam vidusskolas posmā jābūt vismaz 225, pārējā Latvijas teritorijā – 150, teritorijās, kur 25 kilometru rādiusā nav citas vidusskolas – 75. Kritēriji paredz izņēmumus attālās un mazapdzīvotās teritorijās. 2017. gada 22. novembrī Saeimā galīgajā lasījumā apstiprināja grozījumus Izglītības likumā, kas ietver deleģējumu Ministru kabinetam noteikt minimāli pieļaujamo izglītojamo skaitu un kritērijus maksimāli pieļaujamā izglītojamo skaita noteikšanai klasē un klašu grupās pašvaldību, valsts augstskolu un privātajās vispārējās izglītības iestādēs vidusskolas posmā.

Sekmējot izglītības iestāžu tīkla sakārtošanu, IZM ierosināja ***pilnveidot vispārējās izglītības iestāžu tipoloģiju,*** precizējot katra izglītības iestāžu tipa funkcijas izglītības programmu īstenošanā. Likumprojekts “Grozījumi Vispārējās izglītības likumā”[[4]](#footnote-4) (turpmāk – likumprojekts)paredz noteikt vispārējās vidējās izglītības iestāžu tipus: vidusskolas un valsts ģimnāzijas, to darbības mērķu kontekstā paredzot katram no tiem atšķirīgas pazīmes.

Vienlaikus likumprojekts paredz ***pašvaldības ģimnāzijas statusa atcelšanu***. Šobrīd nav definētas atšķirības starp izglītības iestāžu tipu “vidusskola” un “ģimnāzija” (pašvaldības), kas paver iespējas lielai daļai Latvijas vidusskolu, izpildot pašvaldības ģimnāzijas statusa piešķiršanas kritērijus, kļūt par pašvaldības ģimnāziju. Taču vidusskolām un pašvaldību ģimnāzijām nav noteikti atšķirīgi izglītības programmu īstenošanas nosacījumi. Paredzēts, ka likumprojekts stāsies spēkā 2018. gada 1. septembrī.

Līdz 2018. gada martam tiek plānotas pārrunas ar pašvaldībām par skolu tīkla sakārtošanu, tajā skaitā izmantojot pētījuma iegūtos datus un interaktīvo instrumentu “Skolu karte” uz pierādījumiem balstīto lēmumu pieņemšanai. Skolu tīkla plānošanu, izmantojot ģeotelpiskās plānošanas platformu, veiksmīgi jau ir izmantojušas Smiltenes un Bauskas novada pašvaldības.

* ***Izvērtēt un koriģēt pašvaldību savstarpējos norēķinus par izglītības iestāžu sasniegtajiem pakalpojumiem.***

Diskusija par pašvaldību savstarpējiem norēķiniem par izglītības iestāžu sniegtajiem pakalpojumiem tiks turpināta kontekstā ar skolu tīkla sakārtošanu un pašvaldību kopējo sadarbību sabiedriskā transporta un skolēnu pārvadājumu jautājumu risināšanā.

* ***Noteikt augstākus uzņemšanas kritērijus vispārējās vidējās izglītības iestādēs.***

Vispārējās izglītības likums jau patlaban dod tiesības izglītības iestādēm rīkot iestājpārbaudījumus izglītojamo uzņemšanai vidējās izglītības programmās. Tiesa gan, šo iespēju primāri izmanto tikai valsts ģimnāzijas.

Lai stiprinātu obligātās izglītības (pamatizglītības) ieguves rezultātu ietekmi uz izglītojamā tālākas izglītības izvēli, likumprojektā “Grozījumi Vispārējās izglītības likumā” ir ietverti grozījumi Vispārējās izglītības likuma 39. pantā, ***paredzot ieviest nosacījumu, ka iegūtās pamatizglītības rezultāts, kas ietver skolēna mācību sasniegumu novērtējumu, ir nosacījums izglītojamo uzņemšanai nākamajā izglītības pakāpē***.

Tādējādi, kontekstā ar plānotajām vispārējās izglītības satura izmaiņām, tiktu nodrošināts, ka visu piecpadsmitgadīgu un sešpadsmitgadīgu izglītojamo mācību snieguma rādītāji, kas apliecina iegūtās obligātās pamatizglītības kvalitāti, iegūst nozīmīgumu, tajā skaitā izglītības turpināšanai. Paredzēts, ka likumprojekts stāsies spēkā 2018. gada 1. septembrī.

* ***Sagatavot “ceļa karti” pārejai uz obligātu vidējo – vispārējo vai profesionālo – izglītību sākot ar 2020. gadu.***

Informējam, ka darbs pie Ministru kabineta apņemšanās noteikt termiņu pārejai uz obligātu vidējo – vispārējo vai profesionālo – izglītību izpildes ir uzsākts. Valdības rīcības plānā Deklarācijas par Māra Kučinska vadītā Ministru kabineta iecerēto darbību īstenošanai ir noteikts uzdevums no 2019./2020. mācību gada ieviest obligāto vidējo izglītību, līdztekus pakāpeniski ieviešot mācības 1. klasē no 6 gadu vecuma. Arī no likumdevēja puses diskusija ir uzsākta. Vienlaikus ir uzsverams, ka pārejas uz obligātu vidējo izglītību nodrošināšanai būtu nepieciešams veikt grozījumus Satversmes 112. pantā, kas patlaban noteic pamatizglītības obligātumu.

Likumprojekts “Grozījumi Vispārējās izglītības likumā”, paredz obligātās pamatizglītības apguves uzsākšanu no sešiem gadiem, saglabājot vecākiem iespēju pamatotas nepieciešamības gadījumā uzsākt obligātās pamatizglītības apguvi arī gadu vēlāk (no septiņu gadu vecuma).

Likumprojektā ietvertie grozījumi skatāmi kompleksi ar kompetenču pieejā veidota pamatizglītības satura pakāpeniskas ieviešanas uzsākšanu[[5]](#footnote-5), atbalstu vispārējās izglītības iestādēm izglītojamo individuālo kompetenču attīstībai[[6]](#footnote-6) un pedagogu profesionālās kompetences pilnveidi individualizētas pieejas īstenošanai mācību procesā[[7]](#footnote-7).

Paredzēts, ka jaunais regulējums, tajā skaitā kontekstā ar plānotajām izmaiņām vispārējās izglītības saturā, varētu stāsies spēkā pēc sabiedrības un sociālo partneru atbalsta saņemšanas jaunajam izglītības saturam un tā ieviešanas uzsākšanai, provizoriski sākot ar 2019./2020. mācību gadu.

* ***Veicināt augstākās izglītības pieejamību, īpaši attiecībā uz sociāli mazāk aizsargātajām iedzīvotāju grupām.***

Latvijas attīstības plānošanas dokumenti (piemēram, NAP 2020 un Pamatnostādņu Īstenošanas plāns 2015.–2017. gadam) nosaka augstākās izglītības pieejamības nodrošināšanu, tajā skaitā sociāli mazāk aizsargātām iedzīvotāju grupām. Taču kopš 2014. gada pasākumi, kas būtu vērsti tieši uz atbalstu trūcīgiem studentiem, praktiski netika īstenoti politiskā atbalsta trūkuma papildu finansējuma piešķiršanai sociālām programmām studentu atbalstam dēļ.

Esošā finansējuma ietvaros tiek strādāts pie tā, lai pilnveidotu stipendiju, kā arī studiju un studējošo kredītu piešķiršanas mehānismu, kas pavērtu iespējas studēt lielākam studēt gribošo skaitam un veicinātu mērķtiecīgāku studiju jomas izvēli.

2016. gada janvārī Ministru kabinets apstiprināja grozījumus Ministru kabineta 2004. gada noteikumos Nr. 740 “Noteikumi par stipendijām”, cita starpā paredzot vienreizējo stipendiju piešķiršanu studentu sociālo vajadzību nodrošināšanai. Vienlaikus ir jānorāda, ka, lai nodrošinātu pienācīgu stipendijas apjomu ir nepieciešams palielināt studiju vietas finansējumu.

Notiek darbs pie studējošo atbalsta sistēmas pilnveides, un patlaban tiek diskutēts par kredītu dzēšanas nosacījumu precizēšanu noteiktām profesijām un budžetu līdzekļu apmēra palielinājumu. Lai nodrošinātu kvalitatīvu un operatīvu studiju un studējošo kredītu izsniegšanas sistēmu, samazinot administratīvo slogu kredītu ņēmējiem, tiks turpināts darbs pie studiju un studējošo kreditēšanas no kredītiestāžu līdzekļiem ar valsts vārdā sniegtā galvojuma sistēmas regulējuma pilnveides.

2017. gada nogalē tiks apkopoti pētījuma "EUROSTUDENT VI" rezultāti, kas Eiropas valstīs salīdzinošā analīzē pēta studentu dzīves sociālos aspektus. Ņemot vērā šī pētījuma rezultātus, atkārtoti tiks izskatīti iespējamie pasākumi, kas veicinātu augstākās izglītības pieejamību Latvijā. Vienlaikus ir jāuzsver, ka bez papildu finanšu līdzekļiem atbalsta pasākumus studentiem no trūcīgām ģimenēm nebūs iespējams ieviest.

* ***Sagatavot priekšlikumus augstākās izglītības eksporta atbalstām, t.sk., uzlabot dokumentu pieņemšanas un apstrādes procedūras, nodrošināt plašāku informācijas pieejamību, atvieglojot ārvalstu pasniedzēju piesaisti, veicināt ārvalstu studentu integrāciju Latvijas darba tirgū.***

Lai plānotu investīcijasun attīstītu augstākās izglītības eksportu kā vienu no Latvijas eksporta nozarēm, uzskatām, ka vispirms ir nepieciešams nodrošināt vairāku priekšnosacījumu izpildi. Liela nozīme ir ***augstākās izglītības kvalitātei***, kas ietver gan mūsdienīgas un kvalitatīvas studiju programmas, gan augsti kvalificētu akadēmisko personālu, gan motivētus un studētspējīgus studentus. Augstākās izglītības eksporta attīstībā ir būtiski nodrošināt pozitīvu Latvijas reputāciju ilgtermiņā un izslēgt jebkādus drošības riskus attiecībā par studentu piesaisti no noteiktiem pasaules reģioniem.

***Lai paaugstinātu augstākās izglītības kvalitāti Latvijā***, tiek īstenota augstākās izglītības kvalitātes novērtēšanas sistēmas pilnveide, lai izveidotu nacionālas kvalitātes novērtēšanas aģentūru un lai to reģistrētu Eiropas augstākās izglītības kvalitātes nodrošināšanas reģistrā jeb EQAR reģistrā. Sekmējot studiju programmu kvalitātes paaugstināšanu, plānots atbalstīt augstākās izglītības iestādēs kopīgu studiju programmu izstrādi Eiropas Savienības valodās[[8]](#footnote-8) un docētāju profesionālo pilnveidi[[9]](#footnote-9).

Studiju kvalitātes priekšnoteikums ir pietiekamā apjomā finansēta pētniecībā balstīta augstākā izglītība. Tādējādi visās pētniecības finansēšanas programmās kā obligātā prasība ir paredzēta studentu iesaiste pētniecības procesā. Ir jāuzsver, ka, lai stiprinātu pētniecībā balstītu augstāko izglītību, ir nepieciešams palielināt pētniecības apjomu valstī.

Pieaugot ārvalstu studentu skaitam, palielinās arī sūdzību skaits no ārvalstu studentiem par dažādiem negodprātīgiem gadījumiem no augstskolu puses. Lai paaugstinātu augstākās izglītības iestāžu atbildību ārvalstu studentu piesaistē un sekmētu tikai pozitīvas informācijas izplatīšanos par Latvijas augstākās izglītības sistēmu un studijām Latvijā, IZM ir izstrādājusi “Vienošanos par labu praksi ārvalstu studējošo piesaistē un studiju nodrošināšanā”, kuru 2017. gada 17. novembrī parakstīja 12 augstākās izglītības iestādes.

Vienlaikus ir nepieciešams ievērot, ka Latvijas augstākās izglītības iestāžu kapacitāte ārvalstu studentu piesaistē nav neierobežota un kvantitatīvie rādītāji nevar dominēt pār kvalitātes aspektiem, lai ilgtermiņā neradītu reputācijas riskus Latvijas augstākajai izglītībai un Latvijas valsts tēlam kopumā.

Attiecībā uz Komisijas ierosinājumiem par **pieaugušo izglītības sistēmas darbības pilnveidošanu**, Ministru kabinets sagatavojis un sniedz turpmāk minēto informāciju.

Pieaugušo izglītības attīstība un īstenošana notiek atbilstoši LIAS 2030, NAP 2020, Pamatnostādnēm un Pieaugušo izglītības pārvaldības modeļa ieviešanas plānam 2016.–2020. gadam[[10]](#footnote-10).

* ***Jau šobrīd ir nepieciešams skaidrs finansēšanas avots, kas nodrošinātu pieaugušo izglītības sistēmas darbību arī pēc Eiropas Savienības fondu līdzekļu beigām.***

Eiropas Savienības fondu līdzekļi ir būtisks, bet nav vienīgais pieaugušo izglītības finansēšanas avots. Lai nodrošinātu pieaugušo izglītības atbalsta ilgtspējīgumu, Izglītības likums[[11]](#footnote-11) (turpmāk – likums) jau patlaban paredz, ka valstij finansiāli jāatbalsta pieaugušo izglītība, finansējot pieaugušo neformālās izglītības programmas, kā arī atbalstot darba devējus darbinieku papildu izglītošanā. Vienlaikus likums nosaka, ka pašvaldība tās noteiktajā kārtībā un atbilstoši tās noteiktajiem kritērijiem var finansiāli atbalstīt pieaugušo izglītību. Tomēr ir jāpiebilst, ka minētā regulējuma spēkā stāšanās jau vairakkārt – 2008. un 2013. gadā – tika atlikta valsts budžeta finansējuma trūkuma dēļ. Līdz ar to pašlaik ir paredzēts, ka likumā iekļautais regulējums attiecībā uz valsts finansiālo atbalstu pieaugušo izglītībai stājas spēkā ne vēlāk kā 2022. gada 31. decembrī.

Vienlaikus ir jāuzsver, ka Eiropas Sociālā fonda projekta “Nodarbināto personu profesionālās kompetences pilnveide” (turpmāk – SAM 8.4.1. projekts) īstenošana paredz ne tikai faktisku atbalstu pieaugušo izglītībai, bet arī sistēmisku risinājumu izveidi pieaugušo izglītības atbalstam nākotnē, tajā skaitā iesaistīto pušu sadarbības mehānismu izveidi un aprobāciju, prioritāro atbalsta mērķu noteikšanu, profesionālās izglītības iestāžu, jo īpaši kompetences centru, kapacitātes stiprināšanu pieaugušo izglītības īstenošanā.

Pašlaik atbalstu pieaugušo izglītības īstenošanai sniedz vairākas ministrijas, nodrošinot profesionālās kompetences pilnveidi attiecīgajā nozarē strādājošajiem atbilstoši ministriju darbības jomām un nozares vajadzībām. Piemēram, IZM piešķir no valsts budžeta finansējumu pedagogu profesionālās kompetences pilnveidei, Labklājības ministrija un Nodarbinātības valsts aģentūra sniedz atbalstu bezdarbniekiem, Ekonomikas ministrija un Latvijas Investīciju un attīstības aģentūra atbalsta jaunuzņēmējus, kultūras nozarē pieaugušo izglītības vajadzības nodrošina Kultūras ministrija, Zemkopības ministrija organizē informatīvi izglītojošus pasākumus lauksaimniekiem, veselības nozarē Veselības ministrija īsteno vairākus veselības aprūpes personāla profesionālās kompetences paaugstināšanas pasākumus u.c.

Tiek veidots vienmērīgs pieaugušo izglītības piedāvājums, aptverot visus reģionus. Izmantojot esošo infrastruktūru un resursus, tiek stiprinātas izglītības iestādes, īpaši profesionālās izglītības kompetences centri, veidojot tos par daudzfunkcionālām izglītības iestādēm un piedāvājot pieaugušo izglītību reģionos.

Liela nozīme pieaugušo izglītībā var būt arī augstākās izglītības iestādēm, īpaši koledžām, kas piedāvā pirmā līmeņa augstāko izglītību, kas tieši vērsta uz sagatavošanu noteiktā profesijā darba tirgū. Papildu finansējuma gadījumā valsts finansētās studiju vietas varētu tikt piešķirtas arī nepilna laika studijām, kas tiešā veidā sekmētu arī pieaugušo iekļaušanos augstākajā izglītībā.

* ***Jāveicina ciešāka sadarbība starp reģiona (sadarbības teritoriju) pašvaldību pieaugušo izglītības institūcijām, uzņēmumiem un profesionālās izglītības iestādēm.***

Veicinot visu līmeņu institūciju ciešāku sadarbību pieaugušo izglītības īstenošanā, IZM kopš 2014. gada secīgi īsteno ES Izglītības, mācību, jaunatnes un sporta programmas (turpmāk – “Erasmus+”) projektus, kas vērsti uz pieaugušo izglītības politikas plānošanā un īstenošanā iesaistīto un ieinteresēto pušu sadarbības stiprināšanu. Projektu ietvaros ir izveidots un tiek uzturēts pieaugušo izglītības reģionālās sadarbības tīkls.

Sadarbība starp izglītības iestādēm un komersantiem notiek pastāvīgi, kā sadarbības platformu izmantojot profesionālās izglītības iestāžu konventus. To mērķis ir veicināt profesionālās izglītības iestādes attīstību, nosakot darbības stratēģiskos virzienus atbilstoši tautsaimniecības prasībām, tajā skaitā pieaugušo izglītības īstenošanā. Tomēr būtiska loma sadarbībā ir ne tikai izglītības iestāžu ieinteresētībai, bet arī komersantu gatavībai veltīt resursus sadarbības veicināšanai.

Izmantojot esošo infrastruktūru un resursus, tiek stiprinātas izglītības iestādes, īpaši profesionālās izglītības kompetences centri, veidojot tos par daudzfunkcionālām izglītības iestādēm, kas var piedāvāt pieaugušo izglītību reģionos. ES fondu SAM 8.5.2. “Nodrošināt profesionālās izglītības atbilstību Eiropas kvalifikācijas ietvarstruktūrai” ietvaros tiks īstenots pilotprojekts “Profesionālās izglītības kompetenču centru mācību piedāvājuma veidošana komersantiem”. Pilotprojekta mērķis ir atbalstīt profesionālās izglītības kompetenču centru spēju veidot mācību piedāvājumu komersantiem, kas nodrošinātu uzņēmumu attīstībai nepieciešamās prasmes.

* ***Komisijas pieredze liecina, ka šobrīd [pašvaldības pieaugušo izglītības] koordinatoru loma ir neskaidra. Turklāt pašvaldības, kas atbilstoši likumam īsteno pieaugušo izglītības politiku, šobrīd sevi neuztver kā procesa dalībniekus.***

SAM 8.4.1. projekta ieviešanas mehānisms paredz sadarbību gan ar pašvaldībām, gan ar izglītības iestādēm, tajā skaitā arī ar pašvaldību pieaugušo izglītības iestādēm.

Pašvaldības ir iesaistītas gan sākotnējo mācību vajadzību apzināšanā, kā ietvaros tām ir jāsadarbojas gan ar sava reģiona izglītības iestādēm, gan uzņēmumiem, kā arī tām ir jānodrošina ***pieaugušo izglītības koordinatora darbība, kura uzdevums ir informatīva un konsultatīva atbalsta sniegšana pieaugušajiem par projekta piedāvātajām mācību iespējām***.

Sadarbības līgumu slēgšanas process ar pašvaldībām projektā tika uzsākts 2017. gada vasarā un turpinās joprojām. Šobrīd tikai 69 pašvaldības ir piekritušas dalībai projektā un ir nominējušas pieaugušo izglītības koordinatorus. Pieaugušo izglītības koordinatoru aktīva darbība projektā faktiski ir uzsākusies tikai ar 2017. gada oktobri, kad tika izsludināta personu pieteikšanās pirmā mācību piedāvājuma ietvaros. Pirms pieteikšanās izsludināšanas pašvaldībām tika sniegts informatīvais un konsultatīvais atbalsts, lai nodrošinātu sekmīgu koordinatoru darbības uzsākšanu. Līdz ar to, Komisijas iesniegtā pārskata tapšanas laikā varēja būt situācija, ka pieaugušo izglītības koordinatoru loma nav bijusi pietiekami skaidra pašvaldību pārstāvjiem. Informatīvais un konsultatīvais atbalst pašvaldībām tiks sniegts arī turpmāk, tajā skaitā organizējot informatīvus un labas prakses apmaiņas pasākumus.

* ***Nav pietiekami skaidri motivējoši mehānismi. Viens no būtiskākajiem šķēršļiem ir tieši motivācijas trūkums. [..] Svarīgi ir palielināt sistemātiskus stimulus (finanšu un nefinanšu) darba devējiem par darbinieku iesaistīšanu pieaugušo izglītības pasākumos. Savukārt valstij nav jāvairās noteikt konkrētus cilvēkkapitālu mērķus*.**

Veicot NAP 2020 vidusposma novērtējumu 2017. gadā, Pārresoru koordinācijas centrs ir veicis analīzi, viedokļu līderu, nozaru ekspertu, valsts un pašvaldību, kā arī NVO sektoru aptauju, noskaidrojot būtiskākos izaicinājumus un gaidas NAP 2020 īstenošanā. Vērtējot NAP 2020 vidusposma novērtējumu progresu NAP 2020 rīcības virzienā Kompetenču attīstība, ekspertiem viedokļi būtiski atšķiras par iemesliem, kāpēc pieaugušo izglītība Latvijā nav tik pieprasīta kā citās Eiropas valstīs[[12]](#footnote-12). Viena daļa to pamato ar dzīves tempa diktēto laika trūkumu. Citi eksperti atzīst, ka ne visi darba devēji atbalsta darbinieku tālākizglītību un profesionālo pilnveidi, viņuprāt, daudzi nav ieinteresēti investēt darbinieku izaugsmē, arī tādēļ, ka pastāv bažas, ka par darba devēja līdzekļiem izglītoto darbinieku pārvilinās konkurenti. Kopumā dominē “zemāku izmaksu” princips, uzņēmumi sev nepieciešamo darbaspēku pārsvarā meklē tirgū.

Pieaugušo izglītības galvenais pamatprincips balstās uz to, ka pieaugušais ir motivēts mācīties. Ir pierādīts, ka tad, kad mācīšanās tiek saistīta ar produktīvāku darbu un lielāku atalgojumu, augstāku cieņu sabiedrībā, cilvēki iesaistās aktīvāk pieaugušo izglītībā, atvēlot mācībām savu laiku un resursus.

Privātajā sektorā pārsvarā lielo kompāniju komersanti iegulda darba ņēmēju kvalifikācijas paaugstināšanā. Mazie un vidējie uzņēmumi, kas veido lielu Latvijas tautsaimniecības daļu, mazāk iesaistās savu darbinieku izglītošanā. Vienlaikus Latvijas darba tirgū ir novērojams liels mazkvalificētā darbaspēka īpatsvars. Tamdēļ pieaugušo izglītībai ir jāpievērš īpaša uzmanība, lai ikkatrs strādājošais un īpaši personas ar zemiem ienākumiem un izglītību, varētu pāriet uz darbu ar augstāku produktivitāti, un, līdz ar to, atalgojumu.

2016. gada beigās tika izveidota *Pieaugušo izglītības pārvaldības padome,* kas ir starpnozaru konsultatīva institūcija, kuras darbības uzdevums ir nodrošināt Pieaugušo izglītības pārvaldības modeļa ieviešanas plānā 2016. – 2020. gadam minēto pasākumu koordināciju un plāna ieviešanas procesa uzraudzību. Padomes sastāvā darbojas pieaugušo izglītībā iesaistīto ministriju un citu organizāciju pārstāvji, kā arī sociālo un sadarbības partneru pārstāvji, tajā skaitā Latvijas Darba devēju konfederācijas pārstāvji. Padome vienojās par primāri mācību piedāvājuma noteikšanas veicamajām darbībām SAM 8.4.1. projekta ietvaros, kur mācību piedāvājums nodarbinātajām personām 2017. gadā tika izstrādāts, ņemot vērā Būvniecības, Kokrūpniecības, Metālapstrādes, Mašīnbūves un mašīnzinību, Informācijas un komunikācijas tehnoloģiju nozares vajadzības un tiks saskaņots ar minēto nozaru ekspertu padomēm.

Līdz ar to, virzoties uz Latvijā noteikto mērķi – līdz 2020. gadam palielināt izglītībā iesaistīto pieaugušo iedzīvotāju īpatsvaru līdz 15% – jau patlaban ir izveidoti instrumenti cilvēkkapitāla attīstības prioritāšu noteikšanai.

* ***Nepieciešama valsts mēroga informatīva kampaņa par pieaugušo izglītību*.**

Informatīvas kampaņas par pieaugušo izglītību tika organizētas programmas “Erasmus+” projekta “Nacionālie koordinatori Eiropas programmas īstenošanai pieaugušo izglītības jomā” ietvaros, finansējot 40 pieaugušo izglītības jautājumiem veltīto radio raidījumu izveidi[[13]](#footnote-13). Cilvēki no visiem Latvijas novadiem dalījās savos pieredzes stāstos par to, kā mainījusies viņu dzīves kvalitāte, pateicoties jaunām zināšanām.

Lai veicinātu lielāku pieaugušo iesaistīšanās līmeni mācībās, SAM 8.4.1. projekta ietvaros tiek veidota informatīvā kampaņa. Informatīvā kampaņa tiek plānota katru SAM 8.4.1. projekta īstenošanas gadu līdz 2022. gada 31. decembrim, aktivitātes tās ietvaros paredzot katras izsludinātās pieteikšanās laikā. Informatīvā kampaņa plānota gan mērķa grupas piesaistei, gan lai nodrošinātu aktīvu sadarbības partneru iesaisti un līdzdalību, tādējādi stiprinot pieaugušo izglītības sistēmas izveidē iesaistīto institūciju kapacitāti ilgtspējīgas darbības nodrošināšanai.

Tomēr jāmin, ka ierobežota finansējuma apstākļos Projektā plānotā informatīvā kampaņa nav pielīdzināma valsts mēroga informatīvai kampaņai par pieaugušo izglītību.

* ***Lielāks uzsvars jāliek uz attālināto mācību programmas piedāvājumu, izmantojot internetu vai citas tālmācības metodes.***

Pieaugušo izglītības programmas tiek īstenotas profesionālās tālākizglītības, profesionālās pilnveides, neformālās izglītības un vispārējās vidējās izglītības programmu formā. Tiek veicināta izlīdzinošās vispārējās vidējās izglītības programmu īstenošana profesionālās izglītības iestādēs, kas īsteno profesionālās vidējās un vispārējās vidējās izglītības programmas, izmantojot dažādas, kā arī jauktas īstenošanas formas: klātiene, neklātiene, tālmācība, e-mācības. Izlīdzinošās vispārējās vidējās izglītības programmu īstenošana dod iespēju iegūt vidējo izglītību personām ar nepabeigtu vidējo izglītību, iestāties izglītības programmās augstāka līmeņa profesionālās kvalifikācijas ieguvei. Profesionālās izglītības iestādes tiek rosinātas īstenot pieaugušo izglītības programmas, ņemot vērā katra indivīda vajadzības un iespējas, pielāgojot piedāvājumu. Veicinot elastību, profesionālajā tālākizglītībā, profesionālajā pilnveidē un neformālajā izglītībā tiek īstenotas modulārās profesionālās izglītības programmas un to daļas – atsevišķi moduļi. Tiek nodrošināta iespēja iegūt ārpus formālajā izglītībā iegūto zināšanu un prasmju novērtējumu.

Jāatzīmē, ka paaugušo izglītības sistēmiskā sakārtošana ir viens no būtiskākajiem jautājumiem ***Nodarbinātības padomes*** (turpmāk – Padome) darba kārtībā. Kā neatliekamu uzdevumu Padome izvirzījusi efektīvas, ilgtspējīgas un visaptverošas pieaugušo izglītības sistēmas izveidi, kas spētu ātri pielāgoties tirgus vajadzībām, tādējādi salīdzinoši īsākā laikā mazinātu disproporcijas darba tirgū. Ir sagatavoti priekšlikumi veicamajiem pasākumiem un izmaiņām, tajā skaitā normatīvajā regulējumā, kas motivētu profesionālās izglītības iestādes, darba devējus un iedzīvotājus iesaistei pieaugušo izglītībā. Padomes darbības rezultātā iesaistītie resori apņēmušies veikt virkni uzdevumu, piemēram, vienkāršot procedūras valsts profesionālās izglītības iestāžu neizmantoto pašu ieņēmumu pārnešanai uz nākamo gadu, ieviest elastīgas pieejas attiecībā uz pakalpojumu izcenojumu profesionālās izglītības iestāžu cenrāžos, atvieglojot iespēju profesionālās izglītības iestādēm iesaistīties pieaugušo izglītības īstenošanā, izvērtēt snieguma finansējuma ieviešanas iespējas profesionālajā izglītībā, kur kā vienu no snieguma rādītājiem uzsvērtu profesionālās izglītības iestādes aktivitāti pieaugušo izglītībā u.c.

Nozaru ministriju un sociālā partnerība, vienota politiskā izpratne un atbalsts ir zināms garants uzstādīto mērķu sasniegšanā. Ministru kabinets atzinīgi vērtēs Komisijas politisko atbalstu uzsākto pasākumu īstenošanā un izvirzīto uzdevumu veikšanā.

Ministru prezidents Māris Kučinskis

1. Izglītības attīstības pamatnostādnes 2014.-2020. gadam apstiprinātas Saeimā 2014. gada 22. maijā; <https://m.likumi.lv/doc.php?id=266406> [↑](#footnote-ref-1)
2. <http://izm.gov.lv/images/izglitiba_visp/download/Optimala-visparejas-izglitibas-iestazu-tikla-modela-izveide-Latvija.pdf> [↑](#footnote-ref-2)
3. <http://www.izm.gov.lv/lv/aktualitates/2462-publiskota-interaktiva-skolu-karte> [↑](#footnote-ref-3)
4. [↑](#footnote-ref-4)
5. 8.3.1. specifiskā atbalsta mērķa (turpmāk – SAM) “Attīstīt kompetenču pieejā balstītu vispārējās izglītības saturu” [↑](#footnote-ref-5)
6. SAM 8.3.2. “Palielināt atbalstu vispārējās izglītības iestādēm izglītojamo individuālo kompetenču attīstībai” projekts Nr. 8.3.2.1/16/I/002 [↑](#footnote-ref-6)
7. SAM 8.3.2. “Palielināt atbalstu vispārējās izglītības iestādēm izglītojamo individuālo kompetenču attīstībai” projekts Nr.8.3.2.2/16/I/001 [↑](#footnote-ref-7)
8. SAM 8.2.1. “Samazināt studiju programmu fragmentāciju un stiprināt resursu koplietošanu” [↑](#footnote-ref-8)
9. SAM 8.2.2. “Stiprināt augstākās izglītības institūciju akadēmisko personālu stratēģiskās specializācijas jomās” [↑](#footnote-ref-9)
10. Pieaugušo izglītības pārvaldības modeļa ieviešanas plāns 2016.–2020. gadam apstiprināts ar Ministru kabineta 2016. gada 5. maija rīkojumu Nr. 287; <https://likumi.lv/ta/id/281992-par-pieauguso-izglitibas-parvaldibas-modela-ieviesanas-planu-2016-2020-gadam> [↑](#footnote-ref-10)
11. Izglītības likuma 59. panta sestā daļa [↑](#footnote-ref-11)
12. 2016. gadā Latvijā 7.3% no iedzīvotājiem vecumā no 25-64 gadiem bija iesaistīti pieaugušo izglītības pasākumos; Eiropā vidēji 10,8% [↑](#footnote-ref-12)
13. Raidījumu ieraksti ir pieejami šeit: http://lr2.lsm.lv/lv/lr2/raidijumi/es-to-gribu-es-to-varu/ [↑](#footnote-ref-13)